钦定古今图书集成/明伦汇编/家范典/第100卷 > 宋张子经学理窟 > 《宗法》
## 钦定古今图书集成/明伦汇编/家范典/第100卷 > 宋张子经学理窟 > 《宗法》

管摄天下人心，收宗族，厚风俗，使人不忘本。须是明
谱系世族，与立宗子法。宗法不立，则人不知统系来
处，古人亦鲜有不知来处者。宗子法废，后世尚谱牒，
犹有遗风。谱牒又废，人家不知来处。无百年之家，骨
肉无统，虽至亲恩亦薄。

“宗子之法不立，则朝廷无世臣。且如公卿一日崛起
于贫贱之中，以至公相宗法不立，既死遂族散，其家
不传。宗法若立，则人人各知来处，朝廷大有所益。”或
问朝廷何所益？曰：“公卿各保其家，忠义岂有不立？忠
义既立，朝廷之本岂有不固？今骤得富贵者，止能为
三四十年之计，造宅一区，及其所有既死，则众子分
裂。未几荡尽。则家遂不存。”如此则家且不能保。又安
能保国家。

夫所谓“宗”者，以己之旁亲兄弟来宗己，所以得“宗”之
名，是人来宗己，非己宗于人也。所以继祢则谓之“继
祢之宗”，继祖则谓之“继祖之宗”，曾高亦然。

言“宗子”者，谓宗主祭祀，宗子为士，庶子为大夫。以上
牲祭于宗子之家，非独宗子之为士，为庶人亦然。
宗子之母在，不为宗子之妻服，非也。宗子之妻与宗
子共事宗庙之祭者，岂可夫妇异服？故宗子虽母在亦当为宗子之妻服也。东酌牺象，西酌罍尊，须夫妇
共事，岂可母子共事也？未娶而死，则难立后，为其无
母也。如不得已，须当立后，又须并其妾母与之，大不
得已也。未娶而死，有妾之子，则自是妾母也。

“天子建国，诸侯建宗，亦天理也。譬之于木，其上下挺
立者，本也。”若是旁枝大段茂盛，则本自是须低摧。又
譬之于河，其正流者河身。若是径流泛滥，则自然后
河身转而随径流也。宗之相承，固理也，及旁支昌大，
则须是却为宗主。至如《伯邑考》，又不闻有罪，只为武
王之圣，顾伯邑考不足以承大王之绪，故须立武王。
所以然者，与其使祖先享卿大夫之祭，不若享人君
之礼。

至如人有数子，长者至微贱不立。其间一子仕宦，则
更不问长少，须是士人承祭祀。

古所谓支子不祭者，惟使宗子立庙主之而已。支子
虽不祭，至于斋戒致其诚意，则与祭者不异。可与则
以身执事，不可与则以物助，但不别立庙，为位行事
而已。后世如欲立宗子，当从此义，虽不与祭，情亦可
安。若不立宗子，徒欲废祭，适足长惰慢之志，不若使
之祭，犹愈于已也。今日大臣之家，且可方宗子法。譬
如一人数子，且以适长为大宗，须据所有家计厚给
以养宗子。宗子势重，即愿得之，供宗子外，乃将所有
均给族人。宗子须专置教授，宗子之得失责在教授，
其他族人别立教授。仍乞朝廷立条，族人须管遵依
祖先立法。仍许族人将己合转官恩泽乞回授宗子，
不理选限官，及许将奏荐子弟恩泽与宗子，且要主
张门户，“宗子不善，则别择其次贤者立之。”

后来朝廷有制，曾任两府，则宅舍不许分，意欲后世
尚存某官之宅，或存一影堂，知尝有是人。然宗法不
立，则此亦不济“事。唐狄仁杰、颜杲卿、真卿后，朝廷尽
与官，其所以旌别之意甚善，然亦处之未是。若此一
人死，遂却绝嗣。不若各就坟冢，给与田五七顷，与一
闲名目，使之世守其禄，不惟可以为天下忠义之劝”，
亦是为忠义者实受其报。又如先代帝王陵寝，其下
多有闲田，每处与十亩，田与一闲，官世守之。

《礼》言“祭毕然后敢私祭。”谓如父有二子，幼子欲祭，父
来兄家祭之，此是私祭。祖有诸孙，适长孙已祭，诸孙
来祭者祭于长孙之家，是为公祭。

《王制》言：“大夫之庙，一昭一穆，与太祖之庙而三。”若诸
侯，则以有国，指始封之君为太祖，若大夫，安得有太
祖？

宗子既祭其祖祢，支子不得别祭，所以严宗庙，合族
属。故曰：“庶子不祭祖祢，明其宗也。”